Coop frykter eggmangel i mai – ber om møte med landbruksministeren
Coop frykter at forbrukerne vil møte tomme egghyller under festdagene i mai. Nå har de bedt om et møte med landbruksministeren for å finne en løsning på situasjonen. Mai er høysesong for pavlova og eggerøre. Med andre ord bruker butikkene å selge mer egg i denne skjønne, milde festmåneden med 1. mai, 17. mai og konfirmasjoner. Nå er i imidlertid Coop svært bekymret på forbrukernes vegne.  I tiden før påske og i påsken, møtte mange forbrukere tomme egghyller. Coop tror dette blir regelen fremfor unntaket også fremover. Spesielt bekymret er de for tiden før nasjonaldagen. – Coop frykter forbrukerne vil møte tomme egghyller også i mai, sier direktør for politikk og myndighetskontakt Ingvill Størksen i Coop. Nå har Størksen bedt om et møte med landbruksminister Geir Pollestad (Sp.). Det bekrefter landbruksdepartementet i en e-post overfor Aftenposten. Coop sier til Aftenposten at de ønsker å få statsrådens syn på tilgang og etterspørsel etter egg.  – Særlig med vekt på mai, sier Størksen. Nortura lovet nok egg I januar lovet Nortura, som er markedsregulator for egg, landbruksminister Geir Pollestad å ha nok egg til påske.  – Dette har gjennom de siste månedene vist seg å ikke holde stikk, ei heller nå de siste to ukene mot påske. Da fikk vi inn godt over 10 prosent færre egg enn tilsvarende periode i fjor, sier Størksen. I februar ble Nortura kalt inn på teppet til statsråden for å forklare hvorfor hyllene var tomme. Markedsregulatoren lovet at forbrukerne skulle få egg til påske og at de skulle levere like mye til butikk i år som de gjorde til påsken i fjor.  Også Kiwi og Rema har hatt tomme eller delvis tomme egghyller før og i påsken. Ikke bare påsken Eggerøren startet omtrent for ett år siden. På sommeren i fjor møtte kunder tomme butikkhyller fra tid til annen. Utover høsten og før jul ble dette stadig mer vanlig og de tomme hyllene hopet seg opp i ukene før påske. Den Stolte Hane, som leverer egg til blant annet Coop, gikk til det skritt at de saksøkte Nortura. De mente Nortura leverte egg til industrien før de fylte opp hyllene i butikkene.  Denne saken tapte Den stolte Hane før påske. De har bestemt seg for å ikke anke. – Vi er opptatt av at situasjonen med underdekning av norske egg løses nå. Vi mener det burde vært selvsagt at kundene får tilgang på norske egg, sier Størksen og kommer med følgende oppfordring til statsråden og Nortura: – Fiks det! Nortura skylder på hamstring Torsdag ettermiddag skriver Nortura i en e-post til Aftenposten at alle konsumegg har gått til dagligvare i ukene før og i påskeuken.  – Dette vil og være tilfellet inn mot høytidene i mai, skriver kommunikasjonsdirektør Kjell S. Rakkenes i Nortura. – Vi har også satt inn flere tiltak for å sikre nok egg til det norske markedet. Blant annet importerer Nortura mer egg som går til industrien i Norge, sånn at norske egg kan gå ut i dagligvarehandelen, skriver han. Nortura mener også at det var mange som kjøpte mer egg i påsken enn de trengte.  – Vi minner om at norske egg har lang holdbarhet så alle de som har igjen egg fra påsken kan trygt spise disse i ukene fremover, skriver Nortura til Aftenposten.
Coop er bekymret for at det ikke vil være nok egg i hyllene til 17. mai.  De har bedt om et møte med landbruksministeren for å diskutere løsninger.  I påsken fikk Coop 10 prosent mindre egg enn påsken i fjor, til tross for at Nortura hadde lovet nok egg.